Austri vann stigabikarinn á meistaramóti UÍA í sundi 30.05.2013 Sunddeild Austra hampaði stigabikarnum á meistaramóti UÍA í sundi sem haldið var í Neskaupstað á sunnudag . Tæplega fimmtíu þátttakendur mættu til leiks . Austri fékk 417 stig en heimamenn í Þrótti urðu í öðru sæti með 330 stig . Sex efstu sætin í hverri grein gefa stig í keppni liðanna . Trausti Dagbjartsson , Hetti og Sesselja Bára Jónsdóttir , Austra , fengu stigabikara einstaklinga í flokkum 11 - 12 ára . Eva Jónsdóttir , Leikni , fékk stigabikarinn í flokki 13 - 14 ára stúlkna og Nikólína Dís Kristjánsdóttir , Austra , í flokki 15 - 17 ára stúlkna . Engir strákar kepptu í þessum flokkum . Til stiga einstaklinga telja ákveðin sund sem skilgreind eru í reglugerð sundráðs UÍA . Á laugardag var sundþjálfaranámskeið með Brian Marshall , fyrrverandi landsliðsþjálfara . Mikil ánægja var með námskeiðið meðal þeirra sem mættu . Þá var Brian viðstaddur fyrsta hluta mótsins á sunnudag og ræddi fyrir það við foreldra um hvernig efla megi austfirskt sundstarf .